
ПАГАДНЕННЕ 
аб узаемным прызнанні дакументаў аб вучоных ступенях у дзяржавах – членах Еўразійскага эканамічнага саюза
Урад Рэспублікі Арменія, Урад Рэспублікі Беларусь, Урад Рэспублікі Казахстан, Кабінет Міністраў Кыргызскай Рэспублікі і Урад Расійскай Федэрацыі,
кіруючыся Дагаворам аб Еўразійскім эканамічным саюзе ад 29 мая 2014 года,
імкнучыся да ліквідацыі выключэнняў і абмежаванняў у сферы працоўнай міграцыі шляхам прызнання адпаведнасці дакументаў аб вучоных ступенях,
надаючы вялікае значэнне стварэнню спрыяльных умоў для забеспячэння доступу грамадзян дзяржаў – членаў Еўразійскага эканамічнага саюза (далей – дзяржавы-члены) да прафесійнай дзейнасці,
улічваючы палажэнні Дэкларацыі аб далейшым развіцці інтэграцыйных працэсаў у рамках Еўразійскага эканамічнага саюза ад 6 снежня 2018 года,
пагадзіліся з наступным:
Артыкул 1
Асноўныя паняцці
Для мэт гэтага Пагаднення выкарыстоўваюцца паняцці, якія азначаюць наступнае:
«дысертацыя» – самастойная навуковая кваліфікацыйная работа, у якой выкладзены і даказаны новыя навуковыя палажэнні і якая выканана ў форме, адпаведнай патрабаванням заканадаўства дзяржаў-членаў;
«дакументы аб вучоных ступенях» – дакументы аб вучоных ступенях доктара філасофіі (PhD), доктара па профілі, кандыдата навук, доктара навук, выдадзеныя на падставе публічнай абароны адпаведнай дысертацыі ў адпаведнасці з заканадаўствам дзяржаў-членаў;
«кампетэнтныя органы» – органы (арганізацыі) дзяржаў-членаў, якія ажыццяўляюць кіраванне ў сферы адукацыі і навукі, а таксама органы дзяржаўнага кіравання (улады), адукацыйныя арганізацыі (установы) вышэйшай і паслявузаўскай адукацыі, арганізацыі (установы) дадатковай прафесійнай адукацыі і навуковыя арганізацыі дзяржаў-членаў, якія ажыццяўляюць атэстацыю навуковых і навукова-педагагічных работнікаў вышэйшай кваліфікацыі;
«прызнанне дакументаў аб вучоных ступенях» – прызнаваемая ў рамках працоўнай міграцыі ў адпаведнасці з гэтым Пагадненнем значнасць дакументаў аб вучоных ступенях для ажыццяўлення прафесійнай дзейнасці іх уладальнікамі ў дзяржаве працаўладкавання ў адпаведнасці з прысуджанай ім вучонай ступенню;
«упаўнаважаныя арганізацыі» – арганізацыі дзяржаў-членаў, якія ажыццяўляюць функцыю інфармацыйнага забеспячэння прызнання дакументаў аб вучоных ступенях.
Іншыя паняцці, якія выкарыстоўваюцца ў гэтым Пагадненні, прымяняюцца ў значэннях, вызначаных Дагаворам аб Еўразійскім эканамічным саюзе ад 29 мая 2014 года.
Артыкул 2
Сфера прымянення
Гэта Пагадненне рэгулюе пытанні, звязаныя з узаемным прызнаннем у рамках працоўнай міграцыі дакументаў аб вучоных ступенях для ажыццяўлення іх уладальнікамі прафесійнай дзейнасці ў дзяржаве працаўладкавання ў адпаведнасці з прысуджанымі ім вучонымі ступенямі.
Палажэнні гэтага Пагаднення прымяняюцца таксама да дакументаў аб вучоных ступенях, выдадзеных да ўступлення ў сілу гэтага Пагаднення, за выключэннем выпадку, калі пры правядзенні працэдуры прызнання дакумента аб вучонай ступені ў дзяржаве працаўладкавання было прынята адмоўнае рашэнне па выніках экспертызы дысертацыі.
З мэтай уліку адмоўных рашэнняў, прынятых пры правядзенні працэдуры прызнання дакументаў аб вучоных ступенях, дзяржавы-члены рэалізуюць меры, якія забяспечваюць даступнасць адпаведнай інфармацыі.
Артыкул 3
Асноўныя прынцыпы прызнання
Дзяржавы-члены прызнаюць неабходным выкананне наступных асноўных прынцыпаў, якія забяспечваюць адпаведнасць (супастаўнасць) і справядлівае прызнанне дакументаў аб вучоных ступенях:
адкрытасць (публічнасць) працэдуры абароны дысертацый, за выключэннем дысертацый, якія ўтрымліваюць звесткі, што з’яўляюцца дзяржаўнай тайнай (дзяржаўнымі сакрэтамі);
аб’ектыўнасць, усебаковасць і паўната правядзення экспертызы дысертацый навуковай супольнасцю;
прыцягненне ў якасці экспертаў вучоных, якія валодаюць высокім узроўнем навуковай кваліфікацыі па адпаведным дысертацыі навуковым профілі;
самастойнасць атрымання саіскальнікам новых навуковых вынікаў пры рабоце над дысертацыяй, а таксама процідзеянне фальсіфікацыі навуковых вынікаў і неправамерным запазычанням у дысертацыі;
высокая публікацыйная актыўнасць саіскальнікаў вучоных ступеней у рэцэнзаваных навуковых выданнях у адпаведнасці з навуковымі напрамкамі дысертацый, у тым ліку ў выданнях, уключаных у міжнародныя базы даных і сістэмы цытавання;
падтрыманне ўзроўню патрабаванняў да дысертацый і саіскальнікаў вучоных ступеней, устаноўленых заканадаўствам дзяржаў-членаў у сферы атэстацыі навуковых работнікаў вышэйшай кваліфікацыі;
супрацоўніцтва і інфармацыйнае ўзаемадзеянне па пытаннях прысуджэння вучоных ступеней, а таксама пры распрацоўцы нацыянальных наменклатур спецыяльнасцей навуковых работнікаў (класіфікатараў напрамкаў падрыхтоўкі).
Артыкул 4
Прызнанне дакументаў аб вучоных ступенях доктара філасофіі (PhD), доктара па профілі і кандыдата навук
Дакументы аб вучоных ступенях доктара філасофіі (PhD), доктара па профілі, кандыдата навук прызнаюцца адпаведнымі (супастаўнымі) у дзяржаве працаўладкавання без правядзення нацыянальных працэдур прызнання, за выключэннем выпадку, прадугледжанага артыкулам 6 гэтага Пагаднення.
Артыкул 5
Прызнанне дакументаў аб вучонай ступені доктара навук
Дакументы аб вучонай ступені доктара навук прызнаюцца адпаведнымі (супастаўнымі) у дзяржаве працаўладкавання без правядзення нацыянальных працэдур прызнання, за выключэннем выпадку, прадугледжанага артыкулам 6 гэтага Пагаднення.
Артыкул 6
Прымяненне нацыянальных працэдур прызнання 
дакументаў аб вучоных ступенях
Нацыянальныя працэдуры прызнання дакументаў аб вучоных ступенях могуць прымяняцца дзяржавамі-членамі ў адпаведнасці з заканадаўствам дзяржавы працаўладкавання ў выпадку, калі ўладальнікі такіх дакументаў прэтэндуюць на ўстаноўленыя ў дзяржаве працаўладкавання надбаўкі (даплаты) і (або) ільготы за вучоную ступень, якія выплачваюцца (прадастаўляюцца) за кошт сродкаў бюджэту дзяржавы працаўладкавання.
Артыкул 7
Выкананне неабходных патрабаванняў
Прадугледжанае гэтым Пагадненнем прызнанне дакументаў аб вучоных ступенях ажыццяўляецца з улікам артыкула 3 гэтага Пагаднення і не вызваляе іх уладальнікаў ад абавязку адпавядаць кваліфікацыйным і іншым патрабаванням, якія прад’яўляюцца працадаўцам (заказчыкам работ (паслуг)) для ажыццяўлення прафесійнай дзейнасці ў адпаведнасці з заканадаўствам дзяржавы працаўладкавання.
Артыкул 8
Праверка сапраўднасці і прадастаўленне звестак
З мэтай праверкі сапраўднасці (верыфікацыі) дакументаў аб вучоных ступенях, пацвярджэння выканання асноўных прынцыпаў, прадугледжаных артыкулам 3 гэтага Пагаднення, уладальнік вучонай ступені, працадаўца (заказчык работ (паслуг)), зацікаўленыя органы дзяржаў-членаў маюць права накіроўваць запыты ў кампетэнтныя органы і ўпаўнаважаныя арганізацыі іншых дзяржаў-членаў, а таксама выкарыстоўваць агульнадаступныя інфармацыйныя рэсурсы.
Запыты, прадугледжаныя гэтым артыкулам, накіроўваюцца ў пісьмовай форме на рускай мове і падлягаюць разгляду ў адпаведнасці з заканадаўствам дзяржавы-члена, у якую накіраваны запыт.
Артыкул 9
Інфармацыйнае забеспячэнне
Для рэалізацыі гэтага Пагаднення кампетэнтныя органы вызначаюць упаўнаважаныя арганізацыі, якія ажыццяўляюць абмен інфармацыяй па пытаннях прызнання дакументаў аб вучоных ступенях.
Упаўнаважаныя арганізацыі забяспечваюць размяшчэнне на рускай мове на сваіх афіцыйных сайтах у інфармацыйна-тэлекамунікацыйнай сетцы «Інтэрнэт» наступнай інфармацыі:
тэксты нарматыўных прававых актаў, якія рэгулююць пытанні прысуджэння вучоных ступеней, а таксама звесткі аб унясенні ў іх змяненняў;
пералік і ўзоры дакументаў аб вучоных ступенях;
пералік звестак, абавязковых для ўключэння ў дакументы аб вучоных ступенях у выпадку выдачы такіх дакументаў арганізацыямі, надзеленымі ў адпаведнасці з заканадаўствам дзяржаў-членаў правам самастойнага прысуджэння вучоных ступеней;
звесткі аб устаноўленых у адпаведнасці з заканадаўствам дзяржаў-членаў сістэмах навуковай атэстацыі, у тым ліку наменклатурах (класіфікатарах напрамкаў падрыхтоўкі) і змесце навуковых спецыяльнасцей, па якіх прысуджаюцца вучоныя ступені, а таксама звесткі аб арганізацыях, надзеленых у адпаведнасці з заканадаўствам дзяржаў-членаў правам самастойнага прысуджэння вучоных ступеней.
Артыкул 10
Экспертныя кансультацыі
[bookmark: _GoBack]Пытанні, звязаныя з рэалізацыяй гэтага Пагаднення, а таксама ўнясеннем у яго змяненняў, разглядаюцца ў рамках кансультацый экспертаў кампетэнтных органаў пры ўдзеле Еўразійскай эканамічнай камісіі.
Артыкул 11
Вырашэнне спрэчак
Спрэчкі, звязаныя з тлумачэннем і (або) прымяненнем гэтага Пагаднення, вырашаюцца ў парадку, вызначаным Дагаворам аб Еўразійскім эканамічным саюзе ад 29 мая 2014 года.
Артыкул 12
Унясенне змяненняў
Па ўзаемнай згодзе дзяржаў-членаў у гэта Пагадненне могуць быць унесены змяненні, якія афармляюцца асобнымі пратаколамі і з’яўляюцца неад’емнай часткай гэтага Пагаднення.
Артыкул 13
Заключныя палажэнні
Гэта Пагадненне з’яўляецца міжнародным дагаворам, заключаным у рамках Еўразійскага эканамічнага саюза, і ўваходзіць у права Еўразійскага эканамічнага саюза.
Гэта Пагадненне ўступае ў сілу з даты атрымання дэпазітарыем па дыпламатычных каналах апошняга пісьмовага паведамлення аб выкананні дзяржавамі-членамі ўнутрыдзяржаўных працэдур, неабходных для яго ўступлення ў сілу, але не раней за дату ўступлення ў сілу Пратакола аб унясенні змяненняў у Дагавор аб Еўразійскім эканамічным саюзе ад 29 мая 2014 года, падпісанага 31 сакавіка 2022 года.

Аформлена ў горадзе Сочы 8 чэрвеня 2023 года ў адным арыгінальным экзэмпляры на рускай мове.
Арыгінальны экзэмпляр гэтага Пагаднення захоўваецца ў Еўразійскай эканамічнай камісіі, якая, з’яўляючыся дэпазітарыем гэтага Пагаднення, накіруе кожнай дзяржаве-члену яго завераную копію.

